C 51/46

Публикуване на единния документ, посочен в член 94, параграф 1, буква г) от Регламент (ЕС) № 1308/2013 на Европейския парламент и на Съвета, и на препратката към публикацията на спецификацията на продукта за наименование в лозаро-винарския сектор

(2020/C 51/15)

Настоящата публикация предоставя право на възражение срещу заявката съгласно член 98 от Регламент (ЕС) № 1308/2013 на Европейския парламент и на Съвета (1) в срок от два месеца от датата на публикуването ѝ.

ЕДИНЕН ДОКУМЕНТ

„Adamclisi“

PDO-RO-N0037

Дата на подаване на заявлението: 30 март 2016 г

1. Наименование за регистрация

„Adamclisi“

2. Вид на географското означение

ЗНП — защитено наименование за произход

3. Категории лозаро-винарски продукти

1. Вино

4. Описание на виното или вината

Аналитични и органолептични характеристики — бели вина/вина тип „розé“

Белите вина са балансирани, с добра киселинност, наситен аромат и комплексен флорален букет; цветовете варират от светложълт до оттенък на сламеножълт и жълто-зелен.

Ароматите обхващат богата гама от тропически плодове с преобладаващи цитрусови нотки, по-специално на червен портокал, съчетани с наситен аромат на банан и ананас, както и с аромат на цариградско грозде, грейпфрут и цвят от бъз.

Вината тип „розé“, представени в различни нюанси на розовия цвят — от светлорозов до наситенорозов — имат много добро съдържание на винена киселина, което им придава специална свежест и подчертава специфичните им аромати. Богатото натрупване на антоцианин води до получаване на вина тип „розé“ с оттенъци на роза.

Що се отнася до вкуса, вината тип „розé“ имат аромат на череши и червен портокал, с наситени нотки на бяло френско грозде. Много леките минерални нотки, повлияни от почвите, на които се отглежда гроздето, са почти напълно скрити от доминиращите плодови аромати и тяхната приятно свежа киселинност.

Общи аналитични характеристики Максимално общо алкохолно съдържание (% об.) 15 Минимално действително алкохолно съдържание (% об.) 11,5 Минимална обща киселинност 4,5 грама на литър, изразена като съдържание на винена киселина Максимално съдържание на летливи киселини (meq/l) 18 Максимално съдържание на общ серен диоксид (mg/l) 200

Аналитични и органолептични характеристики — червени вина

Червените вина се характеризират със силно наситен цвят — от тъмночервен, когато виното е младо, до рубиненочервен през краткия период на отлежаване — и с натрупването на захари, антоцианини и полифеноли, създаващи комплекс от фактори, благоприятни за извличане на виното.

Червените вина имат аромат на горски плодове, предимно на презрели боровинки, бадеми и горчиви черни череши, съчетани с подправки като зърна от черен и зелен пипер, леко опушени сушени сини сливи и букет от аромат на прясно окосено сено и касис, на фона на кадифени танини.

Общи аналитични характеристики Максимално общо алкохолно съдържание (% об.) 15 Минимално действително алкохолно съдържание (% об.) 11,5 Минимална обща киселинност 4,5 грама на литър, изразена като съдържание на винена киселина Максимално съдържание на летливи киселини (meq/l) 20 Максимално съдържание на общ серен диоксид (mg/l) 150

5. Винопроизводствени практики

а. Основни енологични практики

Приложимо ограничение при производството на вината

Забранява се използването на следните процеси на винопроизводство:

— прилагане на термична обработка на мъстта и джибрите при производството на червени вина;

— концентрация посредством охлаждане;

— намаляване на алкохолното съдържание;

— десулфитиране чрез физични процеси;

— използване на катионообменители.

б. Максимални добиви

За бели вина, вина тип „розé“ и червени вина, произведени от грозде, добито от реколта при пълна зрялост:

7000 kg грозде от хектар

За вина тип „розé“ и червени вина:

68 хектолитра от хектар

За бели вина:

70 хектолитра от хектар

6. Определен географски район

Районът, определен за производството на вината с контролираното наименование за произход „Adamclisi“, включва следните местности в окръг Constanța:

— община Adamclisi:

— село Adamclisi;

— село Abrud;

— село Hațeg;

— село Urluia;

— село Zorile.

7. Основен винен сорт (основни винени сортове) грозде

Pinot Noir N — Blauer Spätburgunder, Burgund mic, Burgunder roter, Klävner Morillon Noir

Chardonnay B — Gentil blanc, Pinot blanc Chardonnay

Fetească neagră N — Schwarze Mädchentraube, Poama fetei neagră, Păsărească neagră, Coada rândunicii

Cabernet Sauvignon N — Petit Vidure, Bourdeos tinto

Sauvignon B — Sauvignon verde

Syrah N — Shiraz, Petit Syrah

8. Описание на връзката или връзките

Връзка с географския район — подробни сведения за района

Определянето на района не се основава на имението, което принадлежи на един производител, а на почвата и климатичните условия в Adamclisi, които са различни от тези в съседните райони на контролирани наименования за произход Murfatlar и Oltina.

Adamclisi е вековен, исторически документиран лозаро-винарски район в регион Добруджа, Румъния.

Adamclisi е разположен на най-високото плато в югозападната част на Добруджа, близо до районите Oltina и Murfatlar. Това местоположение, наред с факта, че почвата там е чернозем — в сравнение с предимно льосовата почва в съседните райони — е причината червените вина от Adamclisi да имат умерена плътност, с различни ясно изразени първични аромати (плодов вкус), като например на опушени сушени плодове и горски плодове, докато белите вина са с изразени минерални нотки благодарение на регосолите рендзина и чернозем.

Връзка с географския район — причинно-следствена връзка

Преобладаващата черноземна почва на платото Adamclisi с варовикови отлагания, дълбоки до 0,8 m и богати на желязо и магнезий, и над 1800-часовото слънцегреене годишно обуславят получаването на бели вина с плодов вкус, но и с флорални нотки и по-голяма плътност, както и на червени вина, по-специално вината със ЗНП „Murfatlar“, които са с кадифено меки танини, омекотяващи специфичния за сорта остър вкус.

В проучванията на почвата и агрохимическите проучвания, проведени от Murfatlar Research and Development Station for Wine-Growing and Wine-Making (Научноизследователския център по лозарство и винопроизводство в Murfatlar), се посочва, че през периода 1975—1980 г. обширен район в Adamclisi е използван за лозови насаждения. Години по-късно (2000—2001 г.) този район е изчистен и след това презасаден с облагородени сортове. Въпросните райони се различават от съседните райони със ЗНП „Murfatlar“ и „Oltina“, като понякога разликите по отношение на условията на околната среда за значителни.

За разлика от районите Murfatlar и Oltina, близостта на района Adamclisi до съседни гори благоприятства по-доброто разпределение на полезните за всички сортове валежи от дъжд по време на вегетационния период.

В сравнение със съседния район Oltina, разположен на брега на река Дунав, в Adamclisi мъглата е по-рядко явление, поради което, като се извлича полза от доброто слънцегреене, растежът и пълната зрялост настъпват на много по-ранен етап и в гроздето се натрупват повече полифеноли и антоцианин, отколкото в това, което се отглежда в съседните райони. Поради това вината стават по-завършени и кадифени, с аромат на горски плодове и подправки (червените вина) или на тропически плодове и медена пита (белите вина).

Характеристиките на белите и червените вина се определят от фактори като броя на слънчевите дни през годината (средно 300 дни/година), черноземната почва с карбонати на повърхността, обогатена с хранителни елементи, които са жизнено важни за лозите, и от местоположението на район Adamclisi в югозападната част на Добруджанското плато, на оптимално разстояние както от Черно море, така и от Дунав, което смекчава горещините и създава условия за оптимална максимална лятна дневна температура за натрупването на захари; на практика няма нощна роса поради наличието на вятър в района.

Почвата, богата на железни соли, образувани върху варовик и варовиков пясъчник в червеникавокафяви почви, дава отлична възможност за натрупване на антоцианин, което се изразява в наситения цвят на червените вина и лекия им минерален вкус, допринасящи за изключително богатия им завършек.

Връзка с географския район — подробни сведения за човешките фактори

Качеството на виното се гарантира от професионалисти, притежаващи умения за получаване на вина при запазване на традицията, като едновременно с това при отглеждането на лозята и винопроизводството се използват нови технологии.

В по-голямата част от насажденията (предимно, когато лозята са разположени на умерено стръмни и хълмисти тераси) производителите поддържат лозята чрез резитба на плодните пръчки и израстъците. С такава резитба в комбинация с почва, богата на хумус и минерално съдържание, се гарантира производството на типични вина от района със ЗНП „Adamclisi“.

Производството на вина е разрешено от третата година на плододаване на гроздето, за да се гарантира запазването на специфичните особености на ЗНП „Adamclisi“, водещи до получаването на вина с много добро натрупване на захари, антоцианин и полифеноли и с постоянно алкохолно съдържание над 12,5—13 об. %.

Видът почва (льосови отлагания, карбонати — особено благоприятни за червените вина) с течение на времето дава възможност за специфично поддържане на лозята, в които през последните години се добавя сертифициран посадъчен материал, приспособим към почвено-климатичните условия в район Adamclisi, т.е. присадки от високопроизводителни клонинги и подложки с висок потенциал за устойчивост на горещи сухи лета и сурови зими със силни ветрове.

Връзка с географския район — подробни сведения за продукта

Климатът и почвите, характерни за Adamclisi, придават на вината, произвеждани в района, специфичен характер, различен от този на вината, получавани в съседните райони.

Цветовете на белите вина варират от цвят на узряло жито до жълт цвят, имат зеленикав оттенък и са с наситени аромати, вариращи от аромат на лимон и лозов цвят до ананас и банани — характеристики, които се определят от постоянното слънцегреене в района.

Червените вина и вината тип „розé“ са от бледорозови до рубиненочервени или виолетовочервени, с балансирано съдържание на винена киселина и алкохол, специфични аромати на леко опушени сушени сини сливи, черни горски плодове, както и с аромат и вкус на зърна от зелен и черен пипер, съчетани със силен аромат на печени бадеми и горчиви черни горски череши. Червените вина са с добро натрупване на антоцианин.

Белите вина и вината тип „розé“ имат балансирана структура и добра киселинност, с добро натрупване на захари и полифеноли още от началото на зреенето. Югоизточното разположение на лозята и големият брой слънчеви дни и балансирани валежи от дъжд, в съчетание с почви със средно/високо съдържание на хумус и хранителни вещества, създават отлична възможност за зреенето на гроздето. Натрупването на антоцианин, полифеноли и захари придава на вината балансиран и комплексен аромат, за което допринася и фактът, че вместо обезлистване, се извършва само леко подрязване на лозите през периода юли—август, водещо до образуване на богата продуктивна листна маса, която също запазва ароматния им потенциал.

9. Допълнителни съществени условия

Няма

Връзка към продуктовата спецификация

http://onvpv.ro/sites/default/files/caiet_sarcini_doc_adamclisi_modif_cf_notif_comisiei_europene_din_20.05.2019_no_track_changes.pdf

(1) ОВ L 347, 20.12.2013 г., стр. 671.